**Likumprojekta „Grozījumi Dzelzceļa likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  |  Likumprojekts “Grozījumi Dzelzceļa likumā” (turpmāk – Projekts) izstrādāts, lai aktualizētu valstij piederošās vai piekrītošās zemes publiskās lietošanas dzelzceļa infrastruktūras zemes nodalījuma joslā  izmantošanu atbilstoši Civillikuma Trešajai A nodaļai “Apbūves tiesība” un  Publiskas personas finanšu līdzekļu un mantas izšķērdēšanas novēršanas likuma (turpmāk – Izšķērdēšanas novēršanas likums)6.5 pantam, tajā skaitā nosakot institūciju, kas ir lēmuma par apbūves tiesību piešķiršanu pieņēmēja. Vienlaikus Projekts noteic, ka atsevišķos gadījumos ir iespējamas atkāpes no Aizsargjoslu likuma 33. panta otrās daļā noteiktā aizsargjoslas statusa saskaņošanas pienākuma.  Projekts stājas spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Satiksmes ministrijas un VAS “Latvijas dzelzceļš” iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2017. gada 1. janvārī stājās spēkā grozījumi  Civillikumā, kas noteic, ka turpmāk uz svešas zemes celt un lietot ēkas (inženierbūves) varēs pamatojoties uz apbūves tiesības pamata. No  likumā "[Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību](https://likumi.lv/ta/id/75530-par-atjaunota-latvijas-republikas-1937-gada-civillikuma-ievada-mantojuma-tiesibu-un-lietu-tiesibu-dalas-speka-stasanas-laiku-un...)" tika izslēgts 14. panta 5. punkts, kas noteica zemes iznomāšanu  ar tiesībām celt uz iznomātās zemes ēkas (būves) kā patstāvīgus īpašuma objektus. Pēc būtības likuma 14. panta 5. punktu aizstāja apbūves tiesība. Ministru kabineta 2018. gada 19. jūnija noteikumi Nr. 350 “Publiskas personas zemes nomas un apbūves tiesības noteikumi” (turpmāk - MK noteikumi Nr. 350)  nosaka apbūves tiesības piešķiršanu, bet nevis zemes iznomāšanu ar apbūves  tiesībām. Šobrīd Dzelzceļa likums noteic regulējumu par zemes iznomāšanu uz apbūves tiesības pamata.  Lai aktualizētu un harmonizētu Dzelzceļa likuma tiesību normas ar  Civillikumu, Izšķērdēšanas novēršanas likumu un  MK  noteikumiem Nr. 350, Projekts precizē Dzelzceļa likuma 15. panta otro daļu, papildinot to ar apbūves tiesības piešķiršanas regulējumu.Šobrīd spēkā esošā Dzelzceļa likuma redakcija paredz, ka lēmumu par Dzelzceļa likuma 15. panta otrajā daļā minētās valstij piederošās vai piekrītošās zemes iznomāšanu uz apbūves tiesības pamata, pieņem Ministru kabinets, bet Projekts paredz noteikt, ka lēmumu par apbūves tiesību piešķiršanu, Dzelzceļa likuma 15. panta otrās daļas izpratnē, atbilstoši Izšķērdēšanas novēršanas likuma 6.5 panta otrajā daļā noteiktajam, pieņem Satiksmes ministrija kā publiskas personas institūcija, kuras valdījumā atrodas attiecīgais neapbūvētais zemesgabals. Pirms apbūves tiesības noteikšanas, publiskās lietošanas dzelzceļa infrastruktūras pārvaldītāja (turpmāk - pārvaldītājs) pienākums ir izvērtēt gan lietderības apsvērumus, gan ietekmi uz dzelzceļa drošību atbilstoši normatīvajiem aktiem. Lietderības apsvērumi tiek izvērtēti atbilstoši Izšķērdēšanas novēršanas likuma 3. pantam, papildus tiek izvērtēta attiecīgo izmaiņu iespējamā ietekme uz dzelzceļa sistēmas drošību saskaņā ar Ministru kabineta 2005. gada 1. februāra noteikumu Nr. 79 “Dzelzceļa zemes nodalījuma joslas ekspluatācijas noteikumi” 7. punktu, 7.5. apakšpunktu, izvērtēta atbilstība Dzelzceļa likuma 18. panta pirmajai daļai, Aizsargjoslu likuma 42. panta pirmās daļas 2. punktam,  58.3pantam. Papildus jāņem vērā, ka, atbilstoši Dzelzceļa likuma 17. pantam, jebkādas darbības dzelzceļa nodalījuma joslā drīkst veikt tikai ar pārvaldītāja atļauju un tā kontrolē, respektīvi pārvaldītājs iepriekš, pirms iesniegs Satiksmes ministrijai lūgumu noteikt apbūves tiesību, būs ar savu lēmumu konceptuāli izvērtējis, ka drīkst piešķirt šādu apbūves tiesību.Dzelzceļa likums noteic, ka publiskās lietošanas dzelzceļa infrastruktūras finansējuma, ko pārvalda pārvaldītājs VAS “Latvijas dzelzceļš”, ieņēmumu sastāvā, atbilstoši Dzelzceļa likuma 10. panta otrās daļas 2. punktam, ir iekļauti ienākumi no tās valstij piederošās zemes iznomāšanas, uz kuras izvietota publiskās lietošanas dzelzceļa infrastruktūra. Bet reālajā situācijā ienākumus no valsts piederošās zemes  pārvaldīšanas veido gan ieņēmumi no iznomāšanas, gan īpašuma tiesību aprobežošanas līgumiem, gan arī no iespējams nākotnē noslēgtajiem apbūves tiesības līgumiem.  Pamatojoties uz iepriekš minēto, Projekts paredz precizēt Dzelzceļa likumu, nosakot, ka minētie ienākumi veidojas no zemes nodošanas atlīdzības lietošanā, nevis zemes iznomāšanas, tādējādi paplašinot tiesību normas tiesisko tvērumu un iekļaujot tajā gan saistību tiesību (nomas), gan lietu tiesību (tiesību aprobežojuma, apbūves tiesības) darījumus.Aizsargjoslu likuma 33. panta otrā daļa noteic, ka, ierosinot noteiktu objektu būvniecību, kuriem saskaņā ar likumu noteikts aizsargjoslas statuss, tas ir jāsaskaņo ar zemes īpašnieku vai tiesisko valdītāju, vai — normatīvajos aktos noteiktajos gadījumos — jāinformē zemes īpašnieku vai tiesisko valdītāju, uz kura nekustamo īpašumu attiecas aizsargjosla. Saskaņā ar Ministru kabineta 2016. gada 24. augusta rīkojumu Nr. 468 “Par nacionālo interešu objekta statusa noteikšanu Eiropas standarta platuma publiskās lietošanas dzelzceļa infrastruktūrai Rail Baltica” Eiropas standarta platuma publiskās lietošanas dzelzceļa infrastruktūrai Rail Baltica ar citām saistītajām būvēm (turpmāk – RB projekts) noteikts nacionālo interešu objekta (turpmāk – NIO) statuss. Atbilstoši Aizsargjoslu likuma 33. panta otrās daļas regulējumam, ierosinot tādu objektu būvniecību (ierīkošanu), kuriem noteiktas aizsargjoslas, tostarp dzelzceļa ekspluatācijas un drošības aizsargjoslas, objekta īpašnieks vai valdītājs attiecīgā objekta būvniecību (ierīkošanu) saskaņo ar zemes īpašnieku vai tiesisko valdītāju. Līdz ar to RB projekta būvniecībai tā īstenotājiem dzelzceļa aizsargjoslas jāsaskaņo ar ļoti lielu skaitu zemes īpašnieku vai tiesisko valdītāju, kas aizsargjoslu noteikšanas procesu padara komplicētu un laikietilpīgu. Minētais negatīvi ietekmētu RB projekta īstenošanu atbilstoši uzņemtajām starptautiskajām saistībām un Eiropas infrastruktūras savienošanas instrumenta finansēšanas līgumos noteiktajiem termiņiem. Ievērojot RB projektam noteikto NIO statusu un prioritāro statusu Latvijas un pārējās Baltijas valstīs, atbilstoši Aizsargjoslu likuma 33. panta otrajā daļā noteiktajam jāparedz iespēja, ka atsevišķos gadījumos ir iespējamas atkāpes no vispārējā saskaņošanas pienākuma. Līdz ar to Projekts paredz Dzelzceļa likuma 18. papildināt ar 1.1 daļu un noteikt, ka jauna dzelzceļa infrastruktūras objekta, kam noteikts NIO statuss, būvniecības gadījumā, aizsargjoslas nosaka, informējot zemes īpašnieku vai tiesisko valdītāju. Šādi grozījumi sekmētu RB projekta virzību, un nākotnē veicinātu citu nozīmīgu dzelzceļa infrastruktūras objektu attīstību Latvijas teritorijā. |
| 3. | Projekta izstrādē iesaistītās institūcijas | Satiksmes ministrija, VAS “Latvijas dzelzceļš”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskās lietošanas dzelzceļa infrastruktūras pārvaldītājs (1), publiskas personas, valsts kapitālsabiedrības vai privātpersonas, kurām dzelzceļa infrastruktūras zeme varētu tikt nodota atlīdzības lietošanā uz apbūves tiesību pamata. Zemes īpašnieki un zemes tiesiskie valdītāji, uz kura nekustamo īpašumu attiecas aizsargjoslas.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. |  Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par Projektu izstrādes stadijā. |
| 2. | Sabiedrības līdzdalība projekta izstrādē | Projekts un tā sākotnējās ietekmes novērtējuma ziņojums (anotācija) 2021. gada 30. martā tika ievietots tīmekļvietnē:<https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti>Ministru kabineta tīmekļvietnē sadaļā “Valsts kanceleja” – “Sabiedrības līdzdalība”: <https://mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Ja tiks saņemti priekšlikumi vai iebildumi sabiedrības līdzdalības laikā, tie tiks izvērtēti un nepieciešamības gadījumā, Projekts tiks attiecīgi precizēts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, VAS “Latvijas dzelzceļš”, SIA “Eiropas dzelzceļa līnijas” AS “RB Rail”. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar Projekta izpildi nebūs nepieciešams veidot jaunas institūcijas vai likvidēt vai reorganizēt esošās.  |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāre I. Stepanova